लंदन में इंडियन हाईकमीशन के बाहर जमा हुआ खालिस्तान समर्थक
Breaking News Headlines Update; Dainik Bhaskar Breaking News Headlines Today, India and World Latest Pictures Videos, Pictures, and More From Dainik Bhaskar. यूनिफॉर्म सिविल कोड (UCC) की ड्राफ्ट रिपोर्ट 15 जुलाई तक उत्तराखंड सरकार को सौंपे जाने की उम्मीद है।
शनिवार को लंदन में भारतीय हाईकमीशन के बाहर करीब 30-40 खालिस्तानी प्रदर्शनकारी जमा हो गए। यह घटना ऐसे समय में हुई जब न केवल ब्रिटेन में बल्कि अन्य देशों में भी खालिस्तान समर्थकों के हमले बढ़े हैं। प्रदर्शनकारी आज स्थानीय समय के अनुसार 12:30 बजे से 2:30 बजे तक हाईकमीशन के बाहर खड़े रहे। मौके पर यूके की पुलिस की मौजूदगी के साथ इलाके में सुरक्षा बढ़ा दी गई है। हालांकि प्रदर्शनकारी बाद में वहां से चले गए। 
​​​​​​​आज की अन्य प्रमुख खबरें...
अमेरिका में सेसना प्लेन क्रैश, आग लगने से उसमें सवार सभी 6 लोगों की मौत
अमेरिका के दक्षिणी कैलिफोर्निया में शनिवार को एक सेसना C 550 बिजनेस प्लेन क्रैश हो गया। इसके बाद प्लेन में आग लग गई। हादसे में छह लोगों की मौत हो गई। प्लेन लॉस एंजिल्स और सैन डिएगो के बीच स्थित दक्षिण पश्चिम रिवरसाइड काउंटी में कैलिफोर्निया के मुर्रिएटा शहर में एक एयरपोर्ट के पास क्रैश हुआ था। प्लेन ने लास वेगास के हैरी रीड इंटरनेशनल एयरपोर्ट से उड़ान भरी थी। घटना शनिवार सुबह 4.15 बजे हुई।​​​​​​​
अमेरिका में पार्टी के दौरान फायरिंग, 6 लोग घायल
अमेरिका में टेक्सास के एल पासो में शुक्रवार रात एक पार्टी में गोलीबारी हुई। इससे छह लोग घायल हो गए। पुलिस ने कहा कि गोलीबारी शहर के ऊपरी घाटी इलाके में एल पासो कंट्री क्लब के पास स्वान ड्राइव पर रात करीब 9:45 बजे हुई। पुलिस ने बताया कि कोई भी व्यक्ति गंभीर रूप से घायल नहीं हुआ है।
दिल्ली एयरपोर्ट को मिलेगा देश का पहला एलिवेटेड क्रॉस टैक्सी-वे; प्लेन रनवे से टर्मिनल तक कम समय में पहुंचेगा
दिल्ली के इंदिरा गांधी एयरपोर्ट को देश का पहला एलिवेटेड क्रॉस टैक्सी-वे मिलने वाला है। इससे तीसरे रनवे से टर्निमल वन की दूरी 9 किमी से कम होकर 2 किमी हो जाएगी। प्लेन लैंड करने के बाद टर्मिनल तक कम समय में पहुंच पाएगा। इस टैक्सी वे की लंबाई 2.1 किमी और चौड़ाई 202 मीटर है। इस पर दो लेन बनी हुई हैं, जिन पर से दो प्लेन एक साथ गुजर सकते हैं।
दिल्ली एयरपोर्ट को 13 जुलाई को टैक्सी-वे के साथ चौथा रनवे भी मिलेगा। अभी दिल्ली एयरपोर्ट पर 3 रनवे हैं।
AC चेयर कार और एग्जीक्यूटिव क्लास का किराया 25% कम होगा, जिन ट्रेनों में पिछले महीने 50% सीटें भरीं उनमें
रेलवे बोर्ड ने उन ट्रेनों में रियायती किराया योजना शुरू करने को कहा है, जिनमें पिछले 30 दिनों के दौरान 50 प्रतिशत से कम सीटें भरी थीं। रेलवे बोर्ड के अनुसार वंदे भारत सहित सभी ट्रेनों के एसी चेयर कार, एक्जीक्यूटिव क्लास के किराए में 25 प्रतिशत तक की कमी की जाएगी।
हरियाणा के जींद में रोडवेज बस-क्रूजर की टक्कर हुई; 6 की मौत, 12 घायल
हरियाणा के जींद में शनिवार सुबह भिवानी रोड पर हुए एक भयावह हादसे में 6 लोगों की मौत हुई, जबकि 12 के करीब लोग घायल हुए। हादसा बीबीपुर गांव के पास हरियाणा रोडवेज बस और क्रूजर गाड़ी की आमने सामने की टक्कर से हुआ। बताया जा रहा है कि हादसा बारिश की वजह से हुआ। फिलहाल मृतकों की पहचान नहीं हो पाई है। शव भी अभी क्रूजर में ही फंसे हुए हैंं। पूरी खबर यहां पढ़ें...
UCC ड्राफ्ट रिपोर्ट 15 जुलाई तक उत्तराखंड सरकार को सौंपे जाने की उम्मीद
यूनिफॉर्म सिविल कोड (UCC) की ड्राफ्ट रिपोर्ट 15 जुलाई तक उत्तराखंड सरकार को सौंपे जाने की उम्मीद है। सूत्र के मुताबिक, एक्सपर्ट कमेटी फिलहाल मसौदा रिपोर्ट को अंतिम रूप देने में व्यस्त है। सूत्रों ने आगे बताया कि UCC पर मसौदा रिपोर्ट के संबंध में समिति की एक और महत्वपूर्ण बैठक 9 जुलाई को दिल्ली में होगी।
नीदरलैंड के प्रधानमंत्री मार्क रुटे ने दिया इस्तीफा, माइग्रेशन पॉलिसी पर गठबंधन दलों में सहमति नहीं बनने पर गिरी सरकार
नीदरलैंड के प्रधानमंत्री मार्क रुटे ने शुक्रवार को इस्तीफा दे दिया। उन्होंने बताया कि माइग्रेशन पॉलिसी पर गठबंधन दलों के बीच मतभेदों के कारण डच सरकार गिर गई। इसे लेकर चार सहयोगी दल- पीपुल्स पार्टी फॉर फ्रीडम एंड डेमोक्रेसी (VVD), डेमोक्रेट्स 66 (D66), क्रिश्चियन डेमोक्रेटिक अपील (CDA) और क्रिश्चियन यूनियन के साथ बैठक हुई थी, जो सफल नहीं रही।
मीडिया रिपोर्ट्स के मुताबिक, रुटे के नेतृत्व में डेढ़ साल पहले गठबंधन की सरकार बनी थी, लेकिन पिछले कुछ समय से माइग्रेशन पर लिमिट लगाने को लेकर सरकार में शामिल दलों के बीच मतभेद होने की बात सामने आ रही थी।
मणिपुर के उखरुल में भूकंप, रिक्टर स्केल पर मापी गई 3.3 तीव्रता
नेशनल सेंटर फॉर सीस्मोलॉजी के मुताबिक, शनिवार तड़के मणिपुर में उखरूल जिले में भूकंप के झटके महसूस किए गए। रिक्टर स्केल पर इसकी तीव्रता 3.3 मापी गई। इस भूकंप का केंद्र जमीन से 70 किलोमीटर नीचे रहा। अभी तक किसी के घायल होने की जानकारी नहीं है।
इससे पहले, मंगलवार को अरुणाचल प्रदेश के चांगलांग में 4.4 तीव्रता का भूकंप आया था। नेशनल सेंटर फॉर सीस्मोलॉजी के मुताबिक, भूकंप दोपहर करीब 12.55 बजे आया था। इसका केंद्र जमीन से 61 किलोमीटर नीचे था।
दिल्ली शराब नीति केस में ED ने जब्त की 52 करोड़ की संपत्ति, सिसोदिया की 2 प्रॉपर्टीज शामिल
दिल्ली शराब नीति केस में ED ने शुक्रवार को दिल्ली के पूर्व डिप्टी CM मनीष सिसोदिया, अमनदीप सिंह ढल्ल, राजेश जोशी, गौतम मल्होत्रा ​​सहित अन्य आरोपियों की 52.24 करोड़ रुपए की प्रॉपर्टीज जब्त की है।
इसमें मनीष और उनकी पत्नी सीमा सिसौदिया की 2 प्रॉपर्टीज और उनका 11 लाख रुपए का बैंक बैलेंस भी शामिल है। पूरी खबर पढ़ें...
जम्मू-कश्मीर में आयल टैंकर में आग लगी, कई लोग झुलसे
जम्मू-कश्मीर के बनिहाल क्षेत्र में शुक्रवार को एक आयल टैंकर में आग लग गई। इस हादसे में कई लोग घायल हो गए। उन्हें इलाज के लिए अस्पताल भेजा गया है। जानकारी मिलते ही दमकल की टीम मौके पर पहुंची। टीम ने काफी मशक्कत के बाद आग पर काबू पाया।